प्रधानमन्त्री शेरबहादुर देउवाले बोलाएको कांग्रेस, एमाले र माओवादी शीर्ष नेताहरुको बैठकमा प्रदेशसभा र संघीय संसदको चुनाव एकैपटक गर्ने सहमति जुटेको हो । ‘मंसिरको दोस्रो साताभित्र चुनाव गर्ने सहमति भएको छ,’ माओवादी नेता नारायणकाजी श्रेष्ठले भने, ‘भोलि निर्वाचन आयोगसँग छलफल हुन्छ ।’
निर्वाचन आयोगले प्रदेशसभा र संघीय संसदको चुनाव एकैपटक गर्न कठिन भएको बताउँदै आएको छ । पछिल्ला छलफलहरुमा आयोगका पदाधिकारीहरुले विद्युतीय भोटिङ मेसिन प्रयोग वा प्रत्यक्ष मतलाई नै समानुपातिक मान्ने हो भने मात्र दुबै चुनाव एकैपटक गर्न सकिने बताएको छ । तर, दलहरु दुबै चुनाव एकैपटक गर्ने पक्षमा छन् ।
यसका लागि दुई वटा मतपत्र बनाउन सकिने दलहरुको तर्क छ । नेताहरुका अनुसार प्रत्यक्षतर्फ संघीय संसद र प्रदेशसभाका लागि एउटा मतपत्र बनाउन सकिनेछ, जसमा दुई ठाउँमा स्वस्तिक छाप लगाउने व्यवस्था गर्न सकिनेछ । समानुपातिकका लागि संघीय संसद र प्रदेशसभाका लागि एक ठाउँमा मत दिने व्यवस्था गर्न सकिनेछ ।
बिहीबार तीन दलका शीर्ष नेताहरुले निर्वाचन आयोगसँग छलफल गर्नेछन् र सम्भवतः मंसिर १०/११ मा चुनाव हुनेछ । बालुवाटारमा बसेको तीन दलको बैठकमा संविधान संशोधन विधेयकलाई अघि बढाउने सहमति पनि जुटेको छ । सम्भवत ४ गते संसदमा भोटिङ हुनेछ । स्रोतले भन्यो, ‘आज भोलि नै गरौं भन्ने कुरा पनि आएको छ । तर, सम्भवतः ४ गते भोटिङ हुन्छ ।’
संविधान संशोधन विधेयकमा परेका संशोधनहरु निर्णयार्थ पेश भएपछि संशोधनको मुल विधेयकमाथि मतदान हुनेछ । संशोधन पास हुन दुई तिहाई बहुमत चाहिन्छ, जुन अहिलेसम्म देखिएको छैन ।
यद्यपि राष्ट्रिय जनता पार्टी संशोधन विधेयक पास-फेल जे भएपनि चुनावमा जान तयार देखिएको छ । बालुवाटार बैठकमा बाढी प्रभावितहरुको उद्दार तथा राहतलाई प्रभावकारी बनाउनेबारे पनि छलफल भएको छ । सबै एकजुट भएर राहत तथा उद्दारलाई तीव्रता दिन दलहरु सहमत भएका छन् ।
भ्रष्टाचारी ठहर काँग्रेसका पूर्व सहमहामन्त्री गोविन्दराज जोशिले सत्ताप्राप्तिका लागि काँग्रेसले साना दलसँग गठबन्धन गरेको आरोप लगाएका छन् ।
बुधबार तनहुँको दमौलीमा आयोजित पत्रकार सम्मेलनमा नेता जोशीले विभिन्न दलसँग गठबन्धन गरेर नेतृत्वले पार्टीलाई कमजोर बनाएको आरोप समेत लगाए ।
कांग्रेसले राप्रपा, राप्रपा प्रजातान्त्रिक लगायतसँग दलसँग मिलेर चुनाव लड्न लागेको नीतिगत रुपमा नभई सत्ता प्राप्तिको लागि भएको जोशिको ठहर छ ।
तनहुँ क्षेत्र नम्बर १ बाट प्रतिनिधिसभा सदस्यको लागि टिकट दाबी गर्दै आएका जोशीको दाबी गरेको ठाउँमा कांग्रेस वरिष्ठ नेता रामचन्द्र पौडेल उठ्दैछन् ।
काठमाडौं । प्रतिनिधिसभा र प्रदेशसभाको चुनाव एकैपटक हुने भएको छ। प्राविधिक रुपमा समस्या पर्ने भन्दै प्रतिनिधिसभा र प्रदेशसभाको चुनाव छुट्टाछुट्टै गर्नुपर्ने अडान राख्दै आएको निर्वाचन आयोग एकैपटक गर्न बिहीबार सहमत भएको हो।
निर्वाचन भने दुई चरणमा हुनुपर्ने उसको प्रस्ताव छ। आयोगले पहिलो चरणको चुनाव मंसिर ४ र दोस्रो चरणका लागि मंसिर २१ गतेको मिति प्रस्ताव गरेको छ।
दलहरु र आयोगबीच भएको समझदारीअनुसार प्रतिनिधिसभा र प्रदेशसभाको चुनावमा दुईवटा मात्र मतपत्र हुनेछन्। तर, छाप भने चार ठाउँमा लगाउनुपर्नेछ। प्रत्यक्ष र समानुपातिकका छुट्टाछुट्टै गरी दुईवटा मतपत्र हुनेछन्।
प्रत्यक्षतर्फको मतपत्रमा प्रतिनिधिसभा र प्रदेशसभाका लागि मतदान गर्ने छुट्टाछुट्टै कोलम हुनेछन्। त्यस्तै समानुपातिकतर्फको मतपत्रमा पनि प्रतिनिधिसभा र प्रदेशसभाको समानुपातिक सिटका लागि मतदान गर्ने दुई छुट्टाछुट्टै कोलम हुनेछन्।